PARLAMENTUL ROMÂNIEI

CAMERA DEPUTAŢILOR

	Comisia pentru muncă şi protecţie socială

Nr.27/67/27 aprilie 2006

	
	Comisia pentru administraţie publică, amenajarea teritoriului şi echilibru ecologic
Nr.26/736/27 aprilie 2006


R A P O R T    C O M U N
asupra proiectului de Lege privind organizarea şi funcţionarea Agenţiei Naţionale pentru Ocuparea Forţei de Muncă
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru administraţie publică, amenajarea teritoriului şi echilibru ecologic, au fost sesizate în fond, în procedură obişnuită, în vederea examinării şi întocmirii raportului comun, cu proiectul de Lege privind organizarea şi funcţionarea Agenţiei Naţionale pentru Ocuparea Forţei de Muncă, trimis comisiilor cu adresa nr.PL-X 120 din 1 martie 2006.
La întocmirea prezentului raport, în conformitate cu art.97 din Regulamentul Camerei Deputaţilor, republicat, Comisiile au avut în vedere avizele:

· Consiliului Legislativ (nr.1434/17.10.2005 - favorabil)

· Consiliului Economic şi Social (nr.2251/17.11.2005 - favorabil)

· Comisiei juridice, de disciplină şi imunităţi (nr.31/195/08.03.2006 - favorabil)

· Comisiei pentru buget, finanţe şi bănci (nr.101/15.03.2006 - favorabil).
Proiectul de lege are ca obiect de reglementare organizarea şi funcţionarea Agenţiei Naţionale pentru Ocuparea Forţei de Muncă. 

Comisia propune Plenului Camerei Deputaţilor aprobarea proiectului de lege întrucât noua legislaţie adoptată în domeniul asigurărilor pentru şomaj şi stimulării ocupării forţei de muncă impune reconsiderarea obiectivelor Agenţiei Naţionale pentru Ocuparea Forţei de Muncă, precum şi diversificarea atribuţiilor ce-i revin acestei instituţii.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Silviu Bian - Secretar de Stat, Ministerul Muncii, Solidarităţii Sociale şi Familiei, Preşedintele Agenţiei Naţionale pentru Ocuparea Forţei de Muncă.
b) invitaţi: d-l Eugen Preda – director general, Agenţia Naţională pentru Ocuparea Forţei de Muncă, d-l Ion Albu, Preşedintele Confederaţiei Sindicale Naţionale „Meridian” şi d-l Florin Costache, Patronatul Naţional Român.
4. La lucrările comisiilor au fost prezenţi 42 deputaţi, din totalul de 47 membri ai celor două comisii.

Raportul comisiilor a fost adoptat cu unanimitate de voturi.

5. Proiectul de lege a fost adoptat de Senat în şedinţa din 23 februarie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.


În urma dezbaterii în şedinţele din 28 martie şi 12 aprilie 2006, Comisiile propun admiterea cu modificări a proiectului de lege:
I. Amendamente admise

În urma dezbaterilor, Comisia propune adoptarea proiectului de lege cu următoarele amendamente:

	Nr. crt.
	Text iniţial
	Text propus de Comisie

(autorul amendamentului)
	Motivarea

amendamentelor propuse


	0
	1
	2
	3

	1
	Titlul legii

Lege privind organizarea şi funcţionarea Agenţiei Naţionale pentru Ocuparea Forţei de Muncă

	Nemodificat
	

	2
	Capitolul I

Dispoziţii generale


	Nemodificat 
	

	3
	Art.1. – (1) Agenţia Naţională pentru Ocuparea Forţei de Muncă, denumită în continuare Agenţia Naţională este instituţie publică, cu personalitate juridică, sub autoritatea Ministerului Muncii, Solidarităţii Sociale şi Familiei.

(2) Agenţia Naţională este organizată şi funcţionează în temeiul principiului tripartitismului.

(3) Agenţia Naţională are sediul în municipiul Bucureşti.


	Nemodificat 
	

	4
	Art.2. – Agenţia Naţională asigură coordonarea, îndrumarea şi controlul activităţii unităţilor din subordine, în scopul aplicării unitare a legislaţiei în domeniul specific de activitate şi al realizării atribuţiilor ce le revin acestora, potrivit legii.


	Nemodificat 
	

	5
	Art.3. – Agenţia Naţională aplică politicile şi strategiile privind ocuparea forţei de muncă si formarea profesională a persoanelor în căutarea unui loc de muncă, elaborate de Ministerul Muncii, Solidarităţii Sociale şi Familiei, având următoarele obiective principale:
a) stimularea ocupării forţei de muncă şi creşterea gradului de ocupare a forţei de muncă;
b) prevenirea şomajului;
c) participarea persoanelor aflate în căutarea unui loc de muncă la serviciile de formare profesională;

d) asigurarea egalităţii de şanse pe piaţa internă a forţei de muncă şi combaterea oricăror forme de discriminare pe piaţa muncii;

e) creşterea incluziunii sociale;

f) protecţia persoanelor în cadrul sistemului asigurărilor pentru şomaj.


	Nemodificat 
	

	6
	Capitolul II

Organizarea şi funcţionarea Agenţiei Naţionale


	Nemodificat 
	

	7
	Art.4. – (1) Agenţia Naţională este organizată şi funcţionează potrivit prevederilor prezentei legi şi ale statutului propriu, care se aprobă prin hotărâre de Guvern.

(2) Structura organizatorică şi numărul maxim de posturi se stabilesc prin statutul propriu.


	Nemodificat 
	

	8
	Art.5. – (1) Agenţia Naţională are în subordine următoarele unităţi cu personalitate juridică:

a) agenţiile pentru ocuparea forţei de muncă judeţene şi a municipiului Bucureşti, servicii publice deconcentrate, denumite în continuare agenţii teritoriale;

b) centrele regionale de formare profesională a adulţilor, denumite în continuare centre regionale;

c) Centrul Naţional de Formare Profesională a Personalului Propriu.

(2) Agenţia Naţională are în subordine unităţi fără personalitate juridică  de implementare a programelor pentru dezvoltarea resurselor umane, finanţate din fonduri ale Uniunii Europene, organizate la nivel regional.

(3) Organizarea şi funcţionarea unităţilor prevăzute la alin.(2) se stabilesc prin statutul Agenţiei Naţionale.


	Nemodificat 
	

	9
	Art.6, alin.(1), literele a) – n)
Art.6. – (1) Pentru realizarea obiectivelor sale, Agenţia Naţională are, în principal, următoarele atribuţii:

a) asigură implementarea politicilor de ocupare a forţei de muncă elaborate de Ministerul Muncii, Solidarităţii Sociale şi Familiei, pentru alinierea la Strategia europeană de ocupare a forţei de muncă;

b) asigură implementarea programelor destinate dezvoltării resurselor umane, finanţate din fonduri ale Uniunii Europene;

c) asigură implementarea programelor având ca obiectiv stimularea ocupării forţei de muncă, finanţate din alte fonduri;

d) urmăreşte şi asigură aplicarea unitară a legislaţiei din domeniul său de competenţă;
e) organizează, furnizează şi finanţează  servicii de prevenire a şomajului şi de stimulare a ocupării forţei de muncă, în concordanţă cu strategiile şi politicile de ocupare a forţei de muncă şi cu tendinţele care se manifestă pe piaţa internă a forţei de muncă;
f) organizează şi prestează, gratuit sau contra cost, servicii de formare profesională pentru persoanele neîncadrate în muncă şi pentru alte categorii de beneficiari prevăzute de lege;

g) consiliază şi orientează persoanele în căutarea unui loc de muncă şi mediază între acestea şi angajatori;

h) elaborează, implementează şi cofinanţează programe de activitate proprii privind ocuparea şi formarea profesională a forţei de muncă, precum şi acţiuni specifice domeniului său de activitate, pe baza politicilor şi strategiilor elaborate de Ministerul Muncii, Solidarităţii Sociale şi Familiei;

i) fundamentează şi propune Ministerului Muncii, Solidarităţii Sociale şi Familiei proiectul bugetului asigurărilor pentru şomaj;

j) administrează bugetul asigurărilor pentru şomaj şi prezintă Ministerului Muncii, Solidarităţii Sociale şi Familiei raportul său de execuţie bugetară;

k) propune Ministerului Muncii, Solidarităţii Sociale şi Familiei proiecte de acte normative în domeniul ocupării, formării profesionale şi al protecţiei sociale a persoanelor neîncadrate în muncă;

l) organizează şi asigură servicii de stabilire, plată şi evidenţă a drepturilor băneşti ce se suportă din bugetul asigurărilor pentru şomaj;

m) acreditează furnizorii de servicii specializate pentru stimularea ocupării forţei de muncă;

n) elaborează, finanţează şi/sau coordonează studii, rapoarte şi analize, bilanţul de ocupare pentru evaluarea efectelor măsurilor privind forţa de muncă şi fundamentarea politicilor şi programelor în domeniul său de activitate;


	Nemodificat 

Lit.a) – n) nemodificate.

 
	

	10
	Art.6, alin.(1), litera o)

o) calculează şi face publici indicatori statistici privind piaţa forţei de muncă, conform prevederilor legale;


	Se propune reformularea textului lit. o) după cum urmează:

„o) calculează şi face publici indicatorii statistici privind piaţa forţei de muncă, conform prevederilor legale;

Autor: d-l deputat Ioan Cindrea


	Pentru o formulare corectă.

	11
	Art.6, alin.(1), literele p) – q) 

p) administrează încasarea veniturilor şi realizează executarea silită a creanţelor aflate în administrarea sa, potrivit legii;

q) editează materiale informative în domeniul său de activitate;

	Lit.p) – q) nemodificate.
	

	12
	Art.6, alineatul (2)

(2) Agenţia Naţională îndeplineşte şi alte atribuţii prevăzute de lege.

	Nemodificat 
	

	13
	Art.7. – (1) În vederea realizării indicatorilor cantitativi şi calitativi rezultaţi din cuantificarea măsurilor cuprinse în strategia guvernamentală în domeniul ocupării forţei de muncă, denumiţi în continuare indicatori de performanţă managerială, între ministrul muncii, solidarităţii sociale şi familiei şi preşedintele Agenţiei Naţionale se încheie un contract anual de performanţă managerială, valabil atât pentru Agenţia Naţională cât şi pentru agenţiile teritoriale.
(2) Ministerul Muncii, Solidarităţii Sociale şi Familiei exercită controlul asupra modului în care sunt implementate strategiile şi politicile elaborate în domeniul ocupării forţei de muncă precum şi asupra realizării indicatorilor de performanţă managerială.

(3) Preşedintele Agenţiei Naţionale prezintă trimestrial rapoarte cu privire la stadiul îndeplinirii indicatorilor prevăzuţi în contractul de performanţă managerială.

(4) Raportul anual privind îndeplinirea indicatorilor de performanţă managerială se prezintă de către preşedintele Agenţiei Naţionale ministrului muncii, solidarităţii sociale şi familiei pentru aprobare. 


	Nemodificat 
	

	14
	Art.8. – (1) Personalul Agenţiei Naţionale şi al unităţilor din subordine este format din funcţionari publici şi salariaţi încadraţi pe bază de contract individual de muncă.

(2) Personalul prevăzut la alin.(1) este salarizat potrivit prevederilor legale aplicabile funcţionarilor publici şi personalului contractual din sectorul bugetar.


	Nemodificat 
	

	15
	Art.9. – (1) Patrimoniul Agenţiei Naţionale este constituit din bunuri mobile şi imobile aflate în proprietate publică sau deţinute în proprietatea privată a acesteia.

(2) Bunurile mobile şi imobile aflate în proprietate publică sunt date în administrarea Agenţiei Naţionale, pentru îndeplinirea funcţiilor sale, în condiţiile legii.  

(3) Bunurile mobile şi imobile deţinute în proprietatea privată a Agenţiei Naţionale se constituie din surse proprii, donaţii sau din alte surse, potrivit legii.


	Nemodificat 
	

	16
	Art.10. – Pentru dezvoltarea activităţilor Agenţiei Naţionale, respectiv unităţilor din subordine, autorităţile publice centrale şi locale atribuie, în condiţiile prevăzute de lege, terenuri, clădiri şi spaţii.

	Nemodificat 
	

	17
	Art.11, alineatul (1)

Art.11. – (1) Cheltuielile privind organizarea şi funcţionarea Agenţiei Naţionale şi a unităţilor din subordine se asigură integral din bugetul asigurărilor pentru şomaj, în limita sumelor aprobate prin acesta.


	Se propune reformularea textului alin.(1) după cum urmează:

„Art.11. – (1) Cheltuielile privind organizarea şi funcţionarea Agenţiei Naţionale şi a unităţilor din subordine se asigură integral din bugetul asigurărilor pentru şomaj, în limita sumelor aprobate cu această destinaţie.”

Autor: d-l deputat Ioan Cindrea
	Pentru claritatea textului.

	18
	Art.11, alineatul (2)

(2) Cheltuielile privind organizarea şi funcţionarea centrelor regionale se asigură din venituri proprii şi din subvenţii acordate de la bugetul asigurărilor pentru şomaj, în condiţiile legii.

	Nemodificat 
	

	19
	Capitolul III

Conducerea Agenţiei Naţionale


	Nemodificat 
	

	20
	Secţiunea 1

Consiliul de administraţie 


	Nemodificat 
	

	21
	Art.12. – (1) Agenţia Naţională este condusă de un consiliu de administraţie, format din reprezentanţi ai Guvernului, precum şi ai confederaţiilor sindicale şi patronale reprezentative la nivel naţional, alcătuit din 15 membri, după cum urmează:

a) 5 membri, reprezentanţi ai Guvernului, numiţi prin decizie a primului-ministru;

b) 5 membri numiţi prin consens de confederaţiile sindicale reprezentative la nivel naţional;

c) 5 membri numiţi prin consens de confederaţiile patronale reprezentative la nivel naţional.

(2) Sunt reprezentative la nivel naţional confederaţiile sindicale şi patronale care îndeplinesc condiţiile prevăzute de lege.

	Nemodificat 
	

	22
	Art.13. – (1) În consiliul de administraţie poate fi desemnată persoana care îndeplineşte cumulativ următoarele condiţii:

a) are capacitate deplină de exerciţiu;

b) are cetăţenie română şi domiciliul în România;

c) nu a suferit condamnări penale.

(2) Prevederile alin.(1) lit.b) nu se aplică cetăţenilor statelor membre ale Uniunii Europene, precum şi cetăţenilor statelor semnatare ale Acordului privind Spaţiul Economic European.

	Nemodificat 
	

	23
	Art.14. – (1) Mandatul membrilor consiliului de administraţie este de 4 ani, putând fi reînnoit.

(2) În timpul mandatului lor, membrii consiliului de administraţie pot fi revocaţi de cei care i-au numit.

(3) În cazul vacantării locurilor în consiliul de administraţie, ca urmare a demisiei, revocării mandatului sau a decesului, în termen de 30 de zile lucrătoare vor fi numite alte persoane, pentru durata rămasă a mandatului.

	Nemodificat 
	

	24
	Art.15. – (1) Consiliul de administraţie se întruneşte lunar, în şedinţe ordinare, la iniţiativa preşedintelui.

(2) Consiliul de administraţie se poate întruni ori de câte ori este necesar, în şedinţe extraordinare, la iniţiativa preşedintelui sau a cel puţin şapte din numărul membrilor săi, cu condiţia ca fiecare parte să fie reprezentată. 

(3) Convocarea consiliului de administraţie se face cu cel puţin 5 zile lucrătoare înainte de data şedinţei stabilite, aducându-se la cunoştinţă membrilor ordinea de zi a întrunirii.

(4) Proiectele materialelor de pe ordinea de zi a şedinţei consiliului de administraţie sunt puse la dispoziţia membrilor săi cu cel puţin 3 zile lucrătoare înainte de data stabilită pentru desfăşurarea şedinţei.


	Nemodificat 
	

	25
	Art.16. – (1) Consiliul de administraţie îşi desfăşoară activitatea numai în prezenţa a cel puţin două treimi din numărul membrilor săi, cu condiţia ca fiecare parte să fie reprezentată.

(2) La şedinţele consiliului de administraţie, preşedintele poate invita persoane ce deţin funcţii de conducere în cadrul Agenţiei Naţionale, precum şi specialişti.

(3) În cazul în care nu poate participa la şedinţele consiliului de administraţie, preşedintele poate desemna un membru al acestuia, pentru a exercita funcţia de preşedinte de şedinţă.

(4) Hotărârile consiliului de administraţie se adoptă cu votul majorităţii simple a membrilor, respectiv cu întrunirea numărului de jumătate plus unul din totalul membrilor prezenţi, cu condiţia ca fiecare parte să fie reprezentată.

(5) Membrii consiliului de administraţie care, fie personal, fie prin soţ, soţie, afini sau rude până la gradul al doilea inclusiv, au un interes patrimonial în problema supusa dezbaterii consiliului de administraţie, nu pot participa la dezbateri şi nici la adoptarea hotărârilor.


	Nemodificat 
	

	26
	Art.17. – (1) Membrii consiliului de administraţie, cu excepţia preşedintelui, beneficiază de o indemnizaţie de şedinţă de 10% din indemnizaţia preşedintelui Agenţiei Naţionale.

(2) Cuantumul sumelor cuvenite lunar unui membru al consiliului de administraţie pentru participarea la şedinţe este de maxim 20% din indemnizaţia preşedintelui Agenţiei Naţionale.


	Nemodificat 
	

	27
	Art.18. – (1) În exercitarea actului de conducere, consiliul de administraţie al Agenţiei Naţionale are, în principal, următoarele atribuţii:

a) coordonează activitatea Agenţiei Naţionale;

b) aprobă programele naţionale anuale privind ocuparea şi formarea profesională a persoanelor în căutarea unui loc de muncă;

c) aprobă programele anuale de formare profesională a personalului propriu al Agenţiei Naţionale şi al unităţilor din subordine;

d) aprobă propunerile pentru fundamentarea proiectului de buget al asigurărilor pentru şomaj;

e) aprobă defalcarea bugetului asigurărilor pentru şomaj pe unităţile din subordinea Agenţiei Naţionale în raport cu sarcinile acestora, potrivit legii;

f) aprobă situaţia financiară anuală, contul de execuţie bugetară şi raportul anual de activitate;

g) aprobă programul anual de investiţii şi urmăreşte realizarea acestuia, cu respectarea prevederilor legale;

h) stabileşte măsuri privind îmbunătăţirea activităţii Agenţiei Naţionale;

i) analizează activitatea unităţilor din subordinea Agenţiei Naţionale şi propune măsuri în vederea îmbunătăţirii acesteia; 

j) aprobă organizarea compartimentelor funcţionale ale Agenţiei Naţionale, în cadrul structurii organizatorice aprobate;

k) aprobă statul de funcţii al Agenţiei Naţionale;

l) aprobă înfiinţarea de centre regionale, în limita numărului de posturi aprobate, precum şi judeţele arondate acestora;

m) aprobă înfiinţarea de agenţii locale pentru ocuparea forţei de muncă, centre proprii de formare profesională precum şi puncte de lucru, în limita numărului de posturi aprobate;

n) aprobă regulamentul de organizare şi funcţionare al Agenţiei Naţionale;

o) aprobă structurile organizatorice ale unităţilor aflate în subordine, precum şi regulamentul cadru de organizare şi funcţionare al acestora;

p) aprobă regulamentul propriu de organizare şi funcţionare;

q) aprobă indicatorii specifici domeniului de activitate pe baza cărora se încheie contractele de performanţă managerială, cu unităţile din subordine.

(2) Alte atribuţii ale consiliului de administraţie pot fi stabilite prin statutul Agenţiei Naţionale.

(3) În exercitarea atribuţiilor sale, consiliul de administraţie adoptă hotărâri.

(4) Membrii consiliului de administraţie răspund pentru prejudiciile cauzate prin hotărârile adoptate în exercitarea mandatului, în funcţie de votul exprimat, în condiţiile stabilite de regulamentul de organizare şi funcţionare al consiliului de administraţie.
	Nemodificat 
	

	28
	Secţiunea a 2-a

Preşedintele


	Nemodificat 
	

	29
	Art.19, alineatele (1) – (3)

Art.19. – (1) Preşedintele Agenţiei Naţionale pentru Ocuparea Forţei de Muncă este şi preşedinte al consiliului de administraţie, fiind numit prin decizia primului-ministru, din rândul reprezentanţilor Guvernului în consiliul de administraţie, la propunerea ministrului muncii, solidarităţii sociale şi familiei.

(2) Preşedintele exercită o funcţie asimilată funcţiilor de demnitate publică.

(3) Preşedintele are rang de secretar de stat şi este salarizat la nivelul prevăzut de lege pentru această funcţie.


	Nemodificat 

Nemodificat 

Nemodificat 
	

	30
	Art.19, alineatul (4)

(4) Preşedintele reprezintă Agenţia Naţională în raporturile cu autorităţile administraţiei publice, cu alte persoane juridice, cu persoane fizice, precum şi cu organisme din ţară şi din străinătate.


	Se propune eliminarea textului alin.(4).

Autor: d-l deputat Ioan Cindrea
	Reprezentarea Agenţiei în raporturile cu alte entităţi este o atribuţie a preşedintelui şi trebuie menţionată la art.22.



	31
	Art.20. – (1) Ministrul muncii, solidarităţii sociale şi familiei delegă atribuţiile prevăzute de dispoziţiile legale în vigoare de ordonator principal de credite al bugetului asigurărilor pentru şomaj preşedintelui Agenţiei Naţionale. 

(2) În situaţiile prevăzute la art.21 alin.(2) şi în situaţia în care preşedintele Agenţiei Naţionale se află în imposibilitatea îndeplinirii atribuţiilor prevăzute la alin.(1), acestea se delegă de ministrul muncii solidarităţii sociale şi familiei directorului general sau înlocuitorului acestuia.


	Se propune reformularea textului art.20 după cum urmează:

„Art.20. – (1) Ministrul muncii, solidarităţii sociale şi familiei deleagă atribuţiile prevăzute de dispoziţiile legale în vigoare pentru ordonatorul principal de credite al bugetului asigurărilor pentru şomaj, preşedintelui Agenţiei Naţionale. 

(2) În situaţiile prevăzute la art.21 alin.(2) şi în situaţia în care preşedintele Agenţiei Naţionale se află în imposibilitatea îndeplinirii atribuţiilor prevăzute la alin.(1), acestea se deleagă de ministrul muncii solidarităţii sociale şi familiei, directorului general sau înlocuitorului acestuia.”

Autor: d-l deputat Ioan Cindrea

	Pentru claritatea şi corectitudinea exprimării.

	32
	Art.21. – (1) Mandatul preşedintelui este de 4 ani, putând fi reînnoit.

(2) Mandatul preşedintelui încetează prin demisie, prin revocare, la propunerea ministrului muncii, solidarităţii sociale şi familiei, sau prin deces.

	Nemodificat 
	

	33
	Art.22, alin.(1), preambulul

Art.22. – (1) În exercitarea actului de conducere, preşedintele are, în principal, următoarele atribuţii:


	Nemodificat 
	

	34
	___
	Se propune introducerea, la alin.(1), a două texte noi, ca lit.a) şi b), cu următorul cuprins:

„a) conduce activitatea curentă a Agenţiei Naţionale;

b) reprezintă Agenţia Naţională în raporturile cu autorităţile administraţiei publice, cu alte persoane juridice, cu persoane fizice, precum şi cu organisme din ţară şi din străinătate;”
Autor: d-l deputat Ioan Cindrea


	Pentru a defini mai clar atribuţiile preşedintelui Agenţiei Naţionale.

	35
	Art.22, alin.(1), literele a) – b)

a) asigură punerea în aplicare a hotărârilor consiliului de administraţie;

b) conduce şedinţele consiliului de administraţie;


	a) devine c) nemodificat

b) devine d) nemodificat


	

	36
	Art.22, alin.(1), litera c)

c) aprobă regulamentele de organizare şi funcţionare a unităţilor aflate în subordinea Agenţiei Naţionale;


	Se propune reformularea textului lit.c) ca lit.e), după cum urmează:
„e) aprobă regulamentele de organizare şi funcţionare ale unităţilor aflate în subordinea Agenţiei Naţionale;
Autor: d-l deputat Adrian Miuţescu

	Pentru respectarea normelor de tehnică legislativă, ca urmare a introducerii unor noi litere.

	37
	Art.22, alin.(1), literele d) – i)

d) dispune controale asupra activităţii compartimentelor funcţionale din cadrul Agenţiei Naţionale şi ale unităţilor subordonate;

e) dezvoltă relaţii de colaborare cu instituţii similare din alte ţări, în limita competenţelor prevăzute de lege;

f) asigură promovarea imaginii Agenţiei Naţionale;

g) îndeplineşte atribuţiile ce revin potrivit legii, ordonatorului principal de credite;

h) aprobă numirea, promovarea, modificarea şi încetarea raporturilor de muncă sau de serviciu ale personalului din subordine, în condiţiile legii;

i) coordonează activitatea de elaborare a indicatorilor de performanţă specifici, pe baza cărora se încheie contractele de performanţă managerială cu conducătorii unităţilor din subordine.


	d) devine f) nemodificat

e) devine g) nemodificat

f) devine h) nemodificat

g) devine i) nemodificat 

h) devine j) nemodificat 

i) devine k) nemodificat
	

	38
	Art.22, alineatele (2) şi (3)

(2) Alte atribuţii ale preşedintelui pot fi stabilite prin statutul Agenţiei Naţionale.

(3) În exercitarea atribuţiilor sale, precum şi în vederea îndeplinirii hotărârilor consiliului de administraţie, preşedintele emite ordine.


	Nemodificat 

Nemodificat 
	

	39
	Secţiunea a 3-a

Directorul general


	Nemodificat 
	

	40
	Art.23. – (1) Activitatea executivă a Agenţiei Naţionale este coordonată de un director general.

(2) Ocuparea postului de director general se face pe bază de concurs, organizat în condiţiile legii.

(3) Directorul general al Agenţiei Naţionale face parte din categoria înalţilor funcţionari publici şi este numit în condiţiile legii.


	Nemodificat 
	

	41
	Art.24. – (1) În exercitarea actului de conducere, directorul general are, în principal, următoarele atribuţii:

a) coordonează activitatea compartimentelor funcţionale din cadrul Agenţiei Naţionale, potrivit statutului acesteia;

b) coordonează activitatea unităţilor aflate în subordinea Agenţiei Naţionale;

c) asigură şi urmăreşte elaborarea şi realizarea programelor de ocupare şi de formare profesională  la nivel naţional şi teritorial.

(2) Alte atribuţii ale directorului general pot fi stabilite prin statutul Agenţiei Naţionale şi se prevăd în fişa postului.

(3) În exercitarea atribuţiilor sale, directorul general emite decizii.

(4) Înlocuitorul de drept al directorului general se stabileşte prin regulamentul de organizare şi funcţionare al Agenţiei Naţionale.


	Nemodificat 
	

	42
	Art.25. – (1) Directorul general poate delega o parte din atribuţiile sale înlocuitorului de drept sau altor persoane împuternicite în acest scop, cu aprobarea preşedintelui Agenţiei Naţionale, în condiţiile legii.

(2) Prin actul de delegare se vor preciza limitele şi condiţiile delegării.
	Nemodificat 
	

	43
	Capitolul IV

Unităţile din subordinea Agenţiei Naţionale


	Nemodificat 
	

	44
	Secţiunea 1

Agenţiile teritoriale


	Nemodificat 
	

	45
	Art.26. – (1) Agenţiile teritoriale asigură implementarea la nivel judeţean şi al municipiului Bucureşti a măsurilor de prevenire a şomajului, protecţia socială a persoanelor neîncadrate în muncă, organizează şi coordonează activitatea de ocupare şi de formare profesională a forţei de muncă.

(2) Pentru îndeplinirea atribuţiilor, agenţiile teritoriale cooperează cu autorităţile administraţiei publice locale, cu organizaţiile guvernamentale, cu societatea civilă, cu furnizorii de ocupare din domeniul privat, precum şi cu partenerii sociali.


	Nemodificat 
	

	46
	Art.27, alineatul (1)

Art.27. – (1) În vederea realizării sarcinilor ce le revin, cu aprobarea consiliului de administraţie, în subordinea agenţiilor teritoriale se pot înfiinţa agenţii locale pentru ocuparea forţei de muncă, denumite în continuare agenţii locale, centre proprii de formare profesională, precum şi puncte de lucru, unităţi fără personalitate juridică.


	Nemodificat 
	

	47
	Art.27, alineatul (2)

(2) Agenţiile locale pentru ocuparea forţei de muncă se pot constitui la nivelul oraşelor reşedinţă de judeţ, la nivelul principalelor oraşe din cadrul fiecărui judeţ, precum şi la nivelul sectoarelor municipiului Bucureşti.


	Se propune reformularea textului alin.(2) după cum urmează:

„(2) Agenţiile locale pentru ocuparea forţei de muncă se pot constitui la nivelul municipiilor reşedinţă de judeţ, la nivelul principalelor localităţi din cadrul fiecărui judeţ, precum şi la nivelul sectoarelor municipiului Bucureşti.”

Autor: d-l deputat Ioan Cindrea
	Pentru a crea posibilitatea înfiinţării şi funcţionării agenţiilor locale şi la nivelul comunelor, în funcţie de cererile concrete de piaţa forţei de muncă.

	48
	Art.27, alineatele (3) şi (4)

(3) Centrele proprii de formare profesională se pot constitui la nivelul agenţiilor teritoriale şi la nivelul agenţiilor locale.

(4) Punctele de lucru se organizează şi funcţionează în subordinea agenţiilor locale.


	Nemodificat 

Nemodificat 
	

	49
	Art.28. – (1) Conducerea agenţiilor teritoriale se exercită de directori executivi şi directori executivi adjuncţi.

(2) Conducerea agenţiilor locale constituite la nivelul sectoarelor municipiului Bucureşti se exercită de directori executivi adjuncţi.


	Nemodificat 
	

	50
	Art.29. – (1) Ocuparea posturilor de directori executivi şi directori executivi adjuncţi ai agenţiilor teritoriale, precum şi ai agenţiilor locale constituite la nivelul sectoarelor municipiului Bucureşti se face pe bază de concurs, organizat în condiţiile legii.

(2) Directorii executivi şi directorii executivi adjuncţi au statut de funcţionari publici şi sunt numiţi de preşedintele Agenţiei Naţionale, în condiţiile legii.


	Nemodificat 
	

	51
	Art.30. – Atribuţiile directorilor executivi şi ale directorilor executivi adjuncţi prevăzuţi la art.28, precum şi înlocuitorii de drept ai acestora se stabilesc prin regulamentele de organizare şi funcţionare a agenţiilor teritoriale şi se prevăd în fişa postului.


	Se propune reformularea textului art.30 după cum urmează:

Art.30. – Atribuţiile directorilor executivi şi ale directorilor executivi adjuncţi prevăzuţi la art.28, precum şi înlocuitorii de drept ai acestora se stabilesc prin regulamentele de organizare şi funcţionare ale agenţiilor teritoriale şi se prevăd în fişa postului.

Autor: d-l deputat Adrian Miuţescu

	Pentru o corectă exprimare.

	52
	Art.31. – (1) Directorii executivi ai agenţiilor teritoriale au calitatea de ordonatori terţiari de credite.

(2) Directorii executivi pot delega această calitate, precum şi o parte din atribuţii, înlocuitorilor de drept sau altor persoane împuternicite în acest scop. 

(3) Prin actul de delegare se vor preciza limitele şi condiţiile delegării.


	Nemodificat 
	

	53
	Art.32. – În îndeplinirea atribuţiilor ce le revin potrivit legii, directorii executivi ai agenţiilor teritoriale sunt sprijiniţi de consilii consultative tripartite. 


	Nemodificat 
	

	54
	Art.33. – Consiliile consultative ale agenţiilor teritoriale sunt alcătuite din câte 15 membri, după cum urmează:

a) 5 membri, reprezentanţi ai autorităţilor publice locale şi ai serviciilor deconcentrate ale ministerelor şi ale celorlalte organe ale administraţiei publice centrale din unităţile administrativ-teritoriale, numiţi de prefect, cu consultarea agenţiilor teritoriale. Entităţile de mai sus pot desemna câte o singură persoană în componenţa consiliului consultativ. 

b) 5 membri numiţi prin consens de confederaţiile sindicale reprezentative la nivel naţional;

c) 5 membri numiţi prin consens de confederaţiile patronale reprezentative la nivel naţional.


	Nemodificat 
	

	55
	Art.34. – Membrii consiliilor consultative ale agenţiilor teritoriale, reprezentând sindicatele şi patronatele, vor fi stabiliţi prin negocieri între confederaţiile sindicale şi patronale reprezentative la nivel naţional.


	Nemodificat 
	

	56
	Art.35. – Dispoziţiile art.13, 14 şi 16 alin.(1) se aplică în mod corespunzător şi membrilor consiliilor consultative ale agenţiilor teritoriale.

    

	Nemodificat   
	

	57
	Art.36. – (1) Consiliile consultative ale agenţiilor teritoriale se întrunesc lunar sau ori de câte ori este necesar, la cererea directorilor executivi sau a unei treimi din numărul membrilor acestora.

(2) Convocarea consiliului consultativ se face cu cel puţin 5 zile lucrătoare înainte de data şedinţei stabilite, aducându-se la cunoştinţă membrilor ordinea de zi a întrunirii.


	Nemodificat 
	

	58
	Art.37. – (1) Pentru participarea la şedinţele consiliilor consultative ale agenţiilor teritoriale, membrii acestora beneficiază de o indemnizaţie de şedinţă de 10% din salariul de bază al directorului executiv al agenţiei teritoriale.

(2) În timpul mandatului lor, membrii consiliilor consultative pot fi revocaţi de cei care i-au numit. Revocarea poate fi efectuată şi la propunerea agenţiilor teritoriale, în situaţia înregistrării unui număr de 3 absenţe succesive la întrunirile desfăşurate.

(3) Cuantumul sumelor cuvenite lunar unui membru al consiliului consultativ, pentru participarea la şedinţe, nu poate depăşi 20% din salariul de bază al directorului executiv al agenţiei teritoriale.

	Nemodificat 
	

	59
	Art.38, alin.(1), literele A şi B

Art.38. – (1) Consiliile consultative ale agenţiilor teritoriale au, în principal, următoarele atribuţii:

A. consiliază directorii executivi în adoptarea deciziilor cu privire la:

a) măsurile de realizare a sarcinilor ce le revin potrivit programelor elaborate în domeniul ocupării forţei de muncă şi indicatorilor specifici domeniului de activitate, prevăzuţi în contractele de performanţă managerială;

b) repartizarea între subunităţi a sarcinilor ce le revin potrivit contractelor de performanţă managerială;

B. analizează:

a) execuţia bugetară lunară şi situaţia financiară trimestrială;

b) raportul anual de activitate, situaţia financiară anuală şi execuţia bugetară.


	Nemodificat 

Nemodificat 

Nemodificat 
	

	60
	Art.38, alin.(1), lit. C, litera a)

C. fac propuneri cu privire la:

a) programele de activitate a subunităţilor din subordinea agenţiilor teritoriale;


	Se propune reformulatrea textului lit.a) după cum urmează:

„a) programele de activitate ale subunităţilor din subordinea agenţiilor teritoriale;”
Autor: d-l deputat Adrian Miuţescu

	Pentru o corectă exprimare.

	61
	Art.38, alin.(1), lit. C, literele b) – d)

b) proiectele programelor de ocupare a forţei de muncă şi de formare profesională, la nivelul judeţului;

c) proiectul de buget;

d) înfiinţarea şi dezvoltarea punctelor de lucru.


	Lit.b) – d) nemodificate
	

	62
	Art.38, alineatul (2)

(2) Alte atribuţii ale consiliilor consultative ale agenţiilor teritoriale pot fi stabilite prin statutul Agenţiei Naţionale.


	Nemodificat 
	

	63
	Secţiunea a 2-a

Centrele regionale

	Nemodificat 
	

	64
	Art.39. – Centrele regionale organizează şi realizează, la nivelul judeţelor arondate prin hotărâri ale consiliului de administraţie, activitatea de formare profesională a persoanelor în căutarea unui loc de muncă.


	Nemodificat 
	

	65
	Art.40. – Conducerea centrelor regionale se exercită de directori şi directori adjuncţi.


	Nemodificat 
	

	66
	Art.41. –  Dispoziţiile art.29 se aplică în mod corespunzător şi directorilor şi respectiv directorilor adjuncţi ai centrelor regionale.
	Nemodificat 
	

	67
	Art.42. – Atribuţiile directorilor centrelor regionale, precum şi înlocuitorii de drept ai acestora se stabilesc prin regulamentele de organizare şi funcţionare a centrelor regionale şi se prevăd în fişa postului.


	Se propune reformularea textului art.42 după cum urmează:

„Art.42. – Atribuţiile directorilor centrelor regionale, precum şi înlocuitorii de drept ai acestora se stabilesc prin regulamentele de organizare şi funcţionare ale centrelor regionale şi se prevăd în fişa postului.”
Autor: d-l deputat Adrian Miuţescu

	Pentru corectitudinea textului.

	68
	Art.43. – (1) Directorii centrelor regionale au calitatea de ordonatori terţiari de credite. 

(2) Directorii pot delega această calitate, precum şi o parte din atribuţii înlocuitorilor de drept sau altor persoane împuternicite în acest scop.

(3) Prin actul de delegare se vor preciza limitele şi condiţiile delegării.


	Nemodificat 
	

	69
	Art.44. – În îndeplinirea atribuţiilor ce le revin potrivit legii, directorii executivi ai centrelor regionale sunt sprijiniţi de consilii consultative tripartite.


	Nemodificat 
	

	70
	Art.45, litera a)

Art.45. – Consiliile consultative ale centrelor regionale sunt alcătuite după cum urmează:

a) câte un membru, reprezentant al fiecărei agenţii teritoriale din judeţele arondate centrelor regionale, numit de directorii executivi ai acestora;


	Nemodificat 

Se propune reformularea textului lit.a) după cum urmează:

„a) câte un membru, reprezentant al fiecărei agenţii teritoriale, numit de directorul executiv al agenţiei, agenţie care este arondată centrului regional;”

Autor: d-l deputat Adrian Miuţescu

	Pentru acurateţea textului.

	71
	Art.45, literele b) – d)

b) un membru reprezentant al agenţiei pentru dezvoltare regională din regiunea aferentă localităţii în care îşi are sediul centrul regional, numit de conducătorul acesteia;

c) un membru stabilit prin negocieri la nivel teritorial, între confederaţiile sindicale reprezentative la nivel naţional;

d) un membru stabilit prin negocieri la nivel teritorial, între confederaţiile patronale reprezentative la nivel naţional.



	Lit.b) – d) nemodificate
	

	72
	Art.46. – (1) Consiliile consultative ale centrelor regionale se întrunesc trimestrial sau, în mod excepţional, la cererea directorilor.

(2) Convocarea consiliilor consultative se face cu cel puţin 5 zile lucrătoare înainte de data şedinţei stabilite, aducându-se la cunoştinţă membrilor ordinea de zi a întrunirii.


	Nemodificat 
	

	73
	Art.47. – Dispoziţiile art.13, 14 şi 16 alin.(1), precum şi ale art.37 se aplică în mod corespunzător şi membrilor consiliilor consultative ale centrelor regionale.


	Nemodificat 
	

	74
	Art.48. – (1) Consiliile consultative ale centrelor regionale au, în principal, următoarele atribuţii:

A. consiliază directorii în adoptarea deciziilor cu privire la:

a) elaborarea strategiei regionale de formare profesională a adulţilor, corelată cu cerinţele pieţei muncii din regiunea pe care o deservesc;

b) adoptarea măsurilor adecvate în scopul realizării sarcinilor ce le revin potrivit planurilor, programelor de formare profesională şi indicatorilor specifici domeniului de activitate, prevăzuţi în contractele de performanţă;

B. analizează:

a) execuţia bugetară lunară şi situaţia financiară trimestrială;

b) raportul anual de activitate, situaţia financiară anuală şi execuţia bugetară.

C. fac propuneri cu privire la:

a) proiectul planului anual de formare profesională;

b) fundamentarea bugetului.

D. promovează realizarea dialogului social, la nivelul centrelor regionale, în domeniul formării profesionale a persoanelor în căutarea unui loc de muncă.

(2) Alte atribuţii ale consiliilor consultative ale centrelor regionale pot fi stabilite prin statutul Agenţiei Naţionale.


	Nemodificat 
	

	75
	Secţiunea a 3-a

Centrul Naţional de Formare Profesională a Personalului Propriu


	Nemodificat 
	

	76
	Art.49. – Centrul Naţional de Formare Profesională a Personalului Propriu asigură, pe baza strategiilor şi programelor anuale de formare a personalului aprobate de consiliul de administraţie, formarea şi perfecţionarea aptitudinilor personalului Agenţiei Naţionale, precum şi al unităţilor aflate în subordine.  


	Se propune reformularea textului art.49 după cum urmează:

„Art.49. – Centrul Naţional de Formare Profesională a Personalului Propriu asigură, pe baza strategiilor şi programelor anuale de formare a personalului aprobate de consiliul de administraţie, formarea şi perfecţionarea personalului Agenţiei Naţionale, precum şi al personalului din unităţile aflate în subordine.”

Autor: d-l deputat Ioan Cindrea

	Pentru o corectă exprimare.

	77
	Art.50. – (1) Conducerea Centrului Naţional de Formare Profesională a Personalului Propriu se exercită de un director executiv.

(2) Conducerea activităţii financiar-contabile este asigurată de un director executiv adjunct.

	Nemodificat 
	

	78
	Art.51. – Dispoziţiile art.29 se aplică în mod corespunzător şi directorului executiv şi respectiv, directorului executiv adjunct ai Centrului Naţional de Formare Profesională a Personalului Propriu.


	Nemodificat 
	

	
	Art.52. – Atribuţiile directorilor executiv şi, respectiv, executiv adjunct ai Centrului Naţional de Formare Profesională a Personalului Propriu, precum şi înlocuitorii de drept ai acestora se stabilesc prin regulamentul de organizare şi funcţionare al acestuia şi se prevăd în fişa postului.


	Se propune reformularea textului art.52 după cum urmează:

„Art.52. – Atribuţiile directorului executiv şi respectiv directorului executiv adjunct ai Centrului Naţional de Formare Profesională a Personalului Propriu, precum şi înlocuitorii de drept ai acestora, se stabilesc prin regulamentul de organizare şi funcţionare al Centrului şi se prevăd în fişa postului.”

Autor: d-l deputat Adrian Miuţescu

	Pentru acurateţea textului.

	79
	Art.53. – (1) Directorul executiv al Centrului Naţional de Formare Profesională a Personalului Propriu are calitatea de ordonator terţiar de credite. 

(2) Directorul executiv poate delega o parte din atribuţii înlocuitorului de drept sau altor persoane împuternicite în acest scop. 

(3) Prin actul de delegare se vor preciza limitele şi condiţiile delegării.


	Nemodificat 
	

	
	Capitolul V

Dispoziţii tranzitorii şi finale


	Nemodificat 
	

	
	Art.54. – (1) Prezenta lege intră în vigoare la 60 de zile de la publicarea în Monitorul Oficial al României, Partea I. 

(2) Agenţia Naţională va elabora statutul propriu şi îl va supune spre aprobare Guvernului, în termenul prevăzut la alin.(1).


	Nemodificat 
	

	
	Art.55. – La data intrării în vigoare a prezentei legi se abrogă:

a) Legea nr.145/1998 privind înfiinţarea, organizarea şi funcţionarea Agenţiei Naţionale pentru Ocuparea Forţei de Muncă, publicată în Monitorul Oficial al României, Partea I, nr.261 din 13 iulie 1998, cu modificările şi completările ulterioare;

b) Hotărârea Guvernului nr.768/2003 privind aprobarea Statutului Agenţiei Naţionale pentru Ocuparea Forţei de Muncă, publicată în Monitorul Oficial al României, Partea I, nr.487 din 7 iulie 2003, cu modificările şi completările ulterioare;

c) Ordinul preşedintelui Agenţiei Naţionale pentru Ocuparea Forţei de Muncă nr.288/2004 pentru aprobarea Statutului centrelor regionale de formare profesională a adulţilor, publicat în Monitorul Oficial al României, Partea I, nr.714 din 6 august 2004;

d) orice alte dispoziţii contrare.


	Se propune reformularea textului art.55 după cum urmează:

„Art.55. – La data intrării în vigoare a prezentei legi se abrogă:

a) Legea nr.145/1998 privind înfiinţarea, organizarea şi funcţionarea Agenţiei Naţionale pentru Ocuparea Forţei de Muncă, publicată în Monitorul Oficial al României, Partea I, nr.261 din 13 iulie 1998, cu modificările şi completările ulterioare, cu excepţia art.1 alin.(1);

b) orice alte dispoziţii contrare.”

Autor: d-l deputat Ioan Cindrea 

	Prezenta lege reglementează doar organizarea şi funcţionarea agenţiei. Înfiinţarea acestei agenţii s-a făcut în temeiul Legii nr.145/1998, art.1 alin.(1). Dacă s-ar abroga şi acest text, această instituţie nu s-ar putea organiza şi funcţiona, întrucât nu mai există, abrogându-se textul prin care s-a înfiinţat.
S-au eliminat lit.b) şi c) întrucât H.G. nr.768/2003 şi Ordinul preşedintelui ANOFM nr.288/2004 trebuie abrogate prin hotărâre a Guvernului, după ce apar noul Statut al Agenţiei şi statutul centrelor regionale de formare profesională a adulţilor.




Comisiile au propus aprobarea proiectului în forma propusă în prezentul raport, cu unanimitate de voturi.

